Μελέτη εξέλιξης τεχνολογίας κονιαμάτων
Authors: Πάχτα Βασιλική 
Published: January 2014

Η παρούσα διατριβή με τίτλο “Μελέτη εξέλιξης τεχνολογίας κονιαμάτων”, εκπονήθηκε στο Εργαστήριο Δομικών Υλικών, του Τμήματος Πολιτικών Μηχανικών Α.Π.Θ., από το Σεπτέμβριο του 2005 έως το Δεκέμβριο του 2010, υπό την επίβλεψη της Καθηγήτριας κα Ιωάννα Παπαγιάννη. Χωρίζεται σε οχτώ γενικά κεφάλαια, προκειμένου να τεκμηριωθεί επαρκώς το ευρύ αντικείμενο της μελέτης. Επιχειρείται θεωρητική και πειραματική προσέγγιση της εξέλιξης της τεχνολογίας των κονιαμάτων όλων των τύπων και όλων των ιστορικών περιόδων, από την προϊστορία έως σήμερα. Το θεωρητικό μέρος αφορά σε βιβλιογραφική επισκόπηση των αναφορών σχετικά με τους τύπους και τα υλικά κατασκευής των κονιαμάτων από αρχαίους και σύγχρονους μελετητές. Το πειραματικό αφορά στη διαχείριση και στατιστική επεξεργασία των αποτελεσμάτων ανάλυσης κονιαμάτων όλων των περιόδων και τύπων, που πραγματοποιήθηκαν την τελευταία 20ετία στο Εργαστήριο Δομικών Υλικών σε σχέση με τα χημικά και φυσικο-μηχανικά χαρακτηριστικά τους. Προκειμένου να ταξινομηθούν και να μελετηθούν συγκριτικά τα αποτελέσματα όλων των δειγμάτων, που στο σύνολό τους ήταν περισσότερα από 2.000, σχεδιάστηκε και κατασκευάστηκε ένα ευέλικτο σύστημα καταχώρησης και επεξεργασίας στοιχείων (τράπεζα δεδομένων). Η συγκριτική αξιολόγηση των αποτελεσμάτων οδήγησε σε συγκεκριμένα συμπεράσματα σε σχέση με τη σύσταση και τις ιδιότητες των υλικών ανά περίοδο και τύπο εφαρμογής και αποτελεί ενδεικτική αξιοποίηση της τράπεζας δεδομένων που έχει δημιουργηθεί. Τα κεφάλαια είναι συνοπτικά: 1. Αναφορές σε κονιάματα στα κείμενα αρχαίων συγγραφέων: Συνοπτική παρουσίαση, ταξινόμηση και συγκριτική μελέτη αναφορών αρχαίων συγγραφέων στα κονιάματα, τα συστατικά και τις ιδιότητές τους. Παράθεση προσωπικών επεξηγήσεων σε έννοιες και περιγραφές. 2. Μελέτη εξέλιξης οικοδομικής τεχνολογίας: Συνοπτική παρουσίαση κατασκευαστικών τύπων και τεχνικών που εφαρμόστηκαν ανά ιστορική περίοδο. Κατηγοριοποίησή τους βάσει του κύριου υλικού κατασκευής και της ιστορικής τους εμφάνισης. 3. Εξέλιξη τεχνολογίας και μεθόδων εφαρμογής κονιαμάτων: Συγκριτική μελέτη των σύγχρονων δεδομένων και αναφορών σε ιστορικά κονιάματα όλων των περιόδων. Ταξινόμηση των κονιαμάτων σε ειδικές κατηγορίες εφαρμογής, σύμφωνα με τη διεθνή πρακτική. 4. Σύγχρονα κονιάματα (μετά τη Βιομηχανική Επανάσταση): Παρουσίαση της εξέλιξης των υλικών κατά το 19ο και 20ο αιώνα. Πειραματικές προσεγγίσεις, τύποι υδραυλικών τσιμέντων, τυποποίηση βάσει των συστατικών και ιδιοτήτων τους, τα πρώτα μεγάλα έργα από τσιμέντο και σκυρόδεμα, σύγχρονες τάσεις και υλικά που χρησιμοποιούνται στη δόμηση. Μελέτη της εξέλιξης της Ελληνικής Τσιμεντοβιομηχανίας ως οικονομικού και αναπτυξιακού φορέα της Ελληνικής οικονομίας. 5. Τράπεζα δεδομένων καταγραφής χαρακτηριστικών ιστορικών κονιαμάτων: Δομή και λειτουργικότητα τράπεζας δεδομένων που κατασκευάστηκε προκειμένου να καταχωρηθούν και να μελετηθούν συγκριτικά τα χαρακτηριστικά δειγμάτων κονιαμάτων που αναλύθηκαν την τελευταία 20ετία στο Εργαστήριο Δομικών Υλικών. 6. Στατιστική επεξεργασία δεδομένων ανάλυσης ιστορικών κονιαμάτων: Στατιστική επεξεργασία των αποτελεσμάτων, βάσει του τύπου εφαρμογής των κονιαμάτων και της περιόδου στην οποία ανήκουν. Τεκμηρίωση δεδομένων μέσω γραφημάτων, εικόνων και συγκριτικών συμπερασμάτων. 7. Συμπεράσματα: Ομαδοποίηση συμπερασμάτων θεωρητικής και πειραματικής προσέγγισης δεδομένων και ταυτοποίηση σχέσεων μεταξύ του τρόπου επιλογής των υλικών, της κατασκευαστικής τεχνολογίας κάθε περιόδου, της διαθεσιμότητας σε πρώτες ύλες και των ευρύτερων κοινωνικο-πολιτιστικών και οικονομικών συνθηκών. 8. Περαιτέρω αξιοποίηση της τράπεζας δεδομένων ιστορικών κονιαμάτων: Λειτουργία προγράμματος, Κατάλογος Εκθεσιακού υλικού, υλικό για 3D αναπαραστάσεις, μελέτη δεδομένων για το σχεδιασμό νέων κονιαμάτων επέμβασης.